Title: ประกาศกรมสรรพสามิต เรื่อง หลักเกณฑ์ วิธีการ และเงื่อนไขว่าด้วยการใช้เครื่องบันทึกการเก็บเงินของผู้ประกอบกิจการสถานบริการ

ประกาศกรมสรรพสามิต
เรื่อง
หลักเกณฑ์ วิธีการ และเงื่อนไขว่าด้วยการใช้เครื่องบันทึกการเก็บเงิน
ของผู้ประกอบกิจการสถานบริการ[๑]

อาศัยอำนาจตามความในมาตรา ๑๑๙ แห่งพระราชบัญญัติภาษีสรรพสามิต พ.ศ. ๒๕๖๐
อธิบดีกรมสรรพสามิตกำหนดหลักเกณฑ์ วิธีการ และเงื่อนไขว่าด้วยการใช้เครื่องบันทึกการเก็บเงินไว้
ดังต่อไปนี้

ข้อ ๑  ให้ผู้ประกอบกิจการสถานบริการที่ประสงค์จะใช้เครื่องบันทึกการเก็บเงินเพื่อออกหลักฐานการรับเงิน
ยื่นคำขอต่ออธิบดี ณ
สำนักงานสรรพสามิตพื้นที่แห่งท้องที่ที่สถานบริการนั้นตั้งอยู่พร้อมหลักฐาน ตามแบบ
ภส. ๐๗ - ๑๔ ท้ายประกาศนี้

ข้อ ๒  เครื่องบันทึกการเก็บเงินที่ขออนุมัติจะต้องเป็นเครื่องบันทึกการเก็บเงินที่ได้รับการอนุมัติให้ใช้ตามหลักเกณฑ์
วิธีการ
และเงื่อนไขเกี่ยวกับการใช้เครื่องบันทึกการเก็บเงินเพื่อออกใบกำกับภาษีอย่างย่อตามที่กรมสรรพากรกำหนด
โดยมีลักษณะชนิด รุ่น ยี่ห้อ และหมายเลขประจำเครื่อง (Serial Number) เดียวกัน

ข้อ ๓  การยื่นคำขอตามข้อ ๑
ผู้ยื่นคำขอต้องมีหลักฐานแสดงรายละเอียดการได้รับอนุมัติให้ใช้เครื่องบันทึกการเก็บเงินเพื่อออกใบกำกับภาษีอย่างย่อจากกรมสรรพากร

ข้อ ๔  เมื่อเจ้าพนักงานสรรพสามิต ได้ตรวจสอบคำขอและหลักฐานตามข้อ
๑ แล้ว หากเห็นว่าถูกต้องครบถ้วนให้เสนออธิบดีเพื่อพิจารณาอนุมัติและลงนามในแบบ
ภส. ๐๗ - ๑๔ ต่อไป

ข้อ ๕  ในกรณีที่มีการเปลี่ยนแปลงเอกสารหลักฐานแสดงรายละเอียดการได้รับอนุมัติให้ใช้เครื่องบันทึกการเก็บเงินเพื่อออกใบกำกับภาษีอย่างย่อจากกรมสรรพากร
ให้ผู้ยื่นคำขอแจ้งการเปลี่ยนแปลงเป็นหนังสือ ณ
สำนักงานสรรพสามิตพื้นที่ที่สถานบริการนั้นตั้งอยู่
พร้อมแนบเอกสารหลักฐานที่เปลี่ยนแปลงดังกล่าว

ข้อ ๖  ให้ผู้ประกอบกิจการสถานบริการออกผลรายงานสรุปรายรับจากการให้บริการประจำวันและออกผลรายงานสรุปรายรับจากการให้บริการเป็นรายเดือนจากเครื่องบันทึกการเก็บเงิน
แต่ละเครื่องและให้ถือว่ารายงานการสรุปรายรับจากการให้บริการประจำวันเป็นรายงานการทำบัญชีประจำวันและรายงานสรุปรายรับจากการให้บริการเป็นรายเดือนเป็นงบเดือนตามมาตรา
๑๑๘
ในกรณีเครื่องบันทึกการเก็บเงินมีหลายเครื่อง
ให้ผู้ประกอบกิจการสถานบริการจัดทำรายงานสรุปรายรับรวมจากการให้บริการประจำวันและรายงานสรุปรายรับรวมจากการให้บริการเป็นรายเดือนจากเครื่องบันทึกการเก็บเงินทุกเครื่อง
และให้ถือรายงานสรุปรวมดังกล่าวเป็นรายงานการทำบัญชีประจำวันและงบเดือนตามวรรคแรก

ข้อ ๗  ผู้ประกอบกิจการสถานบริการต้องเก็บม้วนกระดาษต่อเนื่องซึ่งบันทึกรายการแสดงรายรับจากการให้บริการประจำวันที่ออกจากเครื่องบันทึกการเก็บเงิน
และเอกสารประกอบการลงบัญชีอื่น ๆ เก็บรักษาไว้ ณ สถานประกอบการเป็นเวลาไม่น้อยกว่า
๕ ปี เพื่อให้เจ้าพนักงานสามารถตรวจสอบได้

ข้อ ๘  ในกรณีที่มีปัญหาเกี่ยวกับการปฏิบัติตามประกาศนี้
ให้อธิบดีเป็นผู้วินิจฉัยชี้ขาด

ข้อ ๙  ประกาศนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป

ประกาศ ณ วันที่ ๑๖ กันยายน พ.ศ. ๒๕๖๐
สมชาย  พูลสวัสดิ์
อธิบดีกรมสรรพสามิต

เอกสารแนบท้าย

๑. คำขอใช้เครื่องบันทึกการเก็บเงิน ออกหลักฐานการรับเงิน ตามมาตรา ๑๑๙ แห่งพระราชบัญญัติภาษีสรรพสามิต
พ.ศ.๒๕๖๐ (ภส.๐๗ - ๑๔)

(ดูข้อมูลจากภาพกฎหมาย)

พัชรภรณ์/จัดทำ
๒
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๑๙ ง/หน้า ๒๐๑ (เล่มที่ ๑)/๒๔ พฤษภาคม
๒๕๖๑